H EKT αγοράζει ομόλογα υπερχρεωμένων χωρών της Ευρωζώνης
ανησυχίες για την κρίση χρέους στην Ευρώπη εκφράζουν επενδυτές
Η Ευρωπαϊκή Κεντρική Τράπεζα (ΕΚΤ) ανακοίνωσε ότι ξεκίνησε την αγορά ομολόγων υπερχρεωμένων χωρών για να τις βοηθήσει να ξεπεράσουν την κρίση χρέους που αντιμετωπίζουν και που πολλοί επενδυτές ανησυχούν ότι μπορεί να συμπαρασύρει και μεγάλες οικονομίες όπως η Ιταλία και η Ισπανία. Ο Πρόεδρος της ΕΚΤ, Ζαν Κλώντ Τρισέ, ανέφερε την Πέμπτη ότι το διοικητικό συμβούλιο της τράπεζας ψήφισε υπέρ της αγοράς περισσοτέρων κρατικών ομολόγων, αλλά δεν διευκρίνισε από ποιες χώρες. Οι επενδυτές τόνισαν ότι παρακολουθούν τις παρεμβάσεις της ΕΚΤ στις χρεωμένες αγορές της ευρωζώνης. Η αυξημένη ζήτηση για κρατικά ομόλογα έχει στόχο να μειώσει την προμήθεια ή τα επιτόκια που οι κυβερνήσεις πρέπει να καταβάλουν στους κατόχους ομολόγων. Το επιτόκιο του 10ετούς κρατικού ομολόγου της Ιταλίας έπεσε κάτω από το 6% την Πέμπτη, μετά την άνοδο του πάνω από το ανώτατο επίπεδο της ευρωζώνης μια ημέρα νωρίτερα. Τα επιτόκια των ισπανικών κρατικών ομολόγων μειώθηκαν επίσης μετά την αύξηση που παρουσίασαν την Τετάρτη. Παράλληλα, ο κ. Τρισέ ανέφερε ότι η ΕΚΤ συμφώνησε να παρέχει επιπρόσθετη οικονομική ενίσχυση για έξι μήνες στις ευρωπαϊκές τράπεζες που έχουν στην κατοχή τους μεγάλο αριθμό ομολόγων υπερχρεωμένων ευρωπαϊκών χωρών. Ο Πρόεδρος της Ευρωπαϊκής Επιτροπής, Ζοζέ Μανουέλ Μπαρόσο, ανέφερε ότι η ευρωζώνη θα πρέπει να αποτρέψει την διεύρυνση της οικονομικής κρίσης αυξάνοντας το μέγεθος του ταμείου διάσωσης από το οποίο έχουν ήδη χορηγηθεί πακέτα οικονομικής βοήθειας στην Ελλάδα, την Ιρλανδία και την Πορτογαλία. Με επιστολή του προς τους ηγέτες της ευρωζώνης, ο κ. Μπαρόσο τους προτρέπει να προχωρήσουν σε «άμεση επανεκτίμηση όλων των στοιχείων» του ταμείου διάσωσης, ώστε να διασφαλίσουν ότι μπορεί να καλύψει τις ανάγκες για οικονομική βοήθεια στην Ιταλία και την Ισπανία, των οποίων οι οικονομίες είναι πολύ μεγαλύτερες. Οι ηγέτες της ευρωζώνης διεύρυναν τον ρόλο του ταμείου στη σύνοδο τις 21 Ιουλίου αλλά διατήρησαν αμετάβλητο το μέγεθος του. Στο Ευρωπαϊκό Ταμείο Οικονομικής Σταθερότητας, όπως είναι γνωστό, δόθηκαν νέες αρμοδιότητες για την αγορά ομολόγων και την χορήγηση πιστώσεων σε υπερχρεωμένες χώρες πριν βρεθούν σε κίνδυνο να δηλώσουν αδυναμία αποπληρωμής των χρεών τους.